Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2021/C 489/05)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„NOORD-HOLLANDSE GOUDA“

ELi nr: PDO-NL-0314-AM01 – 7. juuli 2021

KPN (X) KGT ( )

1. Nimetus

„Noord-Hollandse Gouda“

2. Liikmesriik või kolmas riik

Madalmaad

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusele vastava toote kirjeldus

„Noord-Hollandse Gouda“ on Gouda tüüpi juust (silindri- või plokikujuline, kaaluga 2,5–30 kg). Eriomadused on järgmised:

— maitse: aromaatne, meeldiv, sulab suus, sõltuvalt laagerdumisastmest mahe kuni terav. „Noord-Hollandse Gouda“ on vähem soolane kui muud Gouda juustud;

— lõikepind: pärast juustu viilutamist tulevad nähtavale augud, mis ei pruugi olla ühtlaselt jaotunud;

— koorik: juustu koorik on katkematu ja sile ning sellel pole nähtavat hallituskihti. Juustu säilivus on üks silmatorkavamaid omadusi;

— konsistents: juust täidab juustupuuri ja on pärast teatava vastupanu ületamist väga elastne. Selle iseloomuliku omaduse tõttu on juustu traditsiooniliselt nimetatud pehmeks piimatooteks.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Põhja-Hollandi karjamaalt pärit piimakarja rohurikas sööt on toote „Noord-Hollandse Gouda“ kvaliteedi seisukohast äärmiselt oluline. Tootmispiirkonnast pärit koresööda, näiteks rohu ja silo, osakaal on vähemalt 50 % lüpsilehmade aastase söödaratsiooni kuivaine üldsisaldusest. Üksnes geograafilisest piirkonnast pärit toorainest koosnev täissööt ei ole võimalik, sest veised vajavad nii oma söödas kui ka koresöödas söödakontsentraati. Söödakontsentraati on geograafilises piirkonnas vähe või see puudub. Talvel on geograafilisest piirkonnast pärit sööt saadaval silona. Näiteks ebasoodsate rohu kasvutingimustega aastatel võib olla vajalik lisada osa väljastpoolt piirkonda pärit koresöödast. Seetõttu järgitakse miinimumväärtust 50 %.

3.4. Täpsustage tootmise erietapid, mis peavad toimuma määratletud geograafilises piirkonnas

„Noord-Hollandse Gouda“ juustu valmistatakse üksnes Põhja-Hollandi provintsis toodetud piimast.

12 tunni jooksul pärast juustuvabrikusse saabumist kuumtöödeldakse piima kuni 30 sekundi jooksul temperatuuril 65 °C või samaväärsel temperatuuril ning töödeldakse seejärel juustu valmistamiseks kasutatavaks piimaks. Selleks on piima rasvasisaldus standarditud, mille tulemusena on lõpliku juustu rasvasisaldus kuivaines 48–52 %. Juustu valmistamiseks kasutatav piim pastöriseeritakse vähemalt 72 °C juures vähemalt 15 sekundi (või samaväärse aja) vältel. Piima kalgendatakse vasika- või mikroobse laabi abil 31–34 °C juures. Kirjeldatud protsessi käigus toimuv piimavalkude eraldumine ja kalgendumine on juustule „Noord-Hollandse Gouda“ tüüpiline. Laabi valmistamiseks ei tohi kasutada rekombinantse DNA tehnoloogia abil loodud tootvaid organisme, sealhulgas mikroorganisme. Seega on geneetilise muundamise teel toodetud laabi kasutamine välistatud.

Hapestamiseks kasutatakse starterbakterite segakultuuri, mis kuulub järgmiste LD starterkultuuride rühma – Lactococcus lactis ssp. lactis ja/või Lactococcus lactis ssp. cremoris, Leuconostoc spp. ja/või Lactococcus lactis ssp. lactis biovar. diacetylactis.

Kalgendamisel tekkinud kalgend eraldatakse vadakust ning töödeldakse ja pestakse nii, et hapu maitse asemel saadakse mahe maitse (14 päeva pärast on pH suurem kui 5,25). Kalgend pressitakse sobiva kuju ja suurusega vormidesse. Selle tulemusel saadud juust asetatakse soolveevanni, kuni selle soolasisaldus kuivaines on keskmiselt alla 3,3 %. Maksimaalne soolasisaldus kuivaines on 3,6 %.

Toodet „Noord-Hollandse Gouda“ valmistatakse naturaalselt vähemalt 14 °C juures vähemalt neli nädalat ja maksimaalselt 18 kuud.

Piima tootmine, juustu töötlemine ja täielik esmane ettevalmistamine toimub geograafilises piirkonnas, nagu traditsiooniliselt tavaks on olnud.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

„Noord-Hollandse Gouda“ juustu võib eelnevalt tükeldada, müügipakendisse pakendada ja laagerdada nii Põhja-Hollandis kui ka väljaspool, tingimusel et edasitöötleja kasutab terviklikku haldusseiresüsteemi, millega tagatakse, et tükeldatud „Noord-Hollandse Gouda“ juustu saab märgistusel oleva kordumatu tähe- ja numbrikombinatsiooni abil jälgida ning tarbija võib selle päritolus kindel olla.

3.6. Sellise toote märgistamise erieeskirjad, millele registreeritud nimetus viitab

Igale „Noord-Hollandse Gouda“ juustule antakse enne kalgendi pressimist kaseiinimärk. Sellel märgil on lisaks nimetusele „Noord-Hollandse Gouda“ iga juustu jaoks kordumatu tähtede ja suurenevate numbrite kombinatsioon, kas tähtnumbriliselt, digitaalselt või digitaalgraafiliselt.

Kui kasutatakse elastseid etikette, peab neil olema nähtaval kohal nimetus „Noord-Hollandse Gouda“ koos kohustusliku ELi kaitstud päritolunimetuse logoga.

Kui juustu müüakse tükeldatult ja eelpakendatult, tuleb müügipakendile märkida tootenimetus „Noord-Hollandse Gouda“ koos kohustusliku ELi kaitstud päritolunimetuse logoga.

4. Geograafilise piirkonna täpne määratlus

Taotlusega hõlmatud geograafiline piirkond on Madalmaade Põhja-Hollandi provints.

5. Seos geograafilise piirkonnaga

„Noord-Hollandse Gouda“ juustu erilised omadused, eelkõige meeldiv maitse, iseloomulik kuiv koorik ja ainulaadne konsistents tulenevad piima koostisest Põhja-Hollandi karjamaal ja „Noord-Hollandse Gouda“ juustu valmistamiseks kasutatud retseptist. „Noord-Hollandse Gouda“ juustu eriomaduste tõttu on see erineva kvaliteediga, mille eest tarbijad on valmis maksma kõrgemat hinda.

Viide tootespetsifikaadi avaldamisele

(Viitemääruse artikli 6 lõike 1 teine lõik)

Beschermde Oorsprongsbenaming (BOB) Noord-Hollandse Gouda (rvo.nl)

(1) EÜT L 179, 19.6.2014, lk 17.